b'\n_START_ARTICLE_\nGori\xc5\xa1ka stra\xc5\xbea\n_START_PARAGRAPH_\nGori\xc5\xa1ka stra\xc5\xbea je bil pokrajinski list slovenske manj\xc5\xa1ine v gori\xc5\xa1ki pokrajini._NEWLINE_\xc4\x8casopis je izhajal v letih 1918\xe2\x88\x921928 v Gorici. Kot tednik je za\xc4\x8del izhajati \xc5\xa1e pred razpadom Avstro-Ogrske. Leta 1918 je iz\xc5\xa1lo 10 \xc5\xa1tevilk, potem je zaradi italijanske okupacije za\xc4\x8dasno prenehal izhajati. Gori\xc5\xa1ko stra\xc5\xbeo je za\xc4\x8dela izdajati gori\xc5\xa1ka podru\xc5\xbenica Slovenske ljudske stranke, da bi pripomogla k vklju\xc4\x8ditvi Gori\xc5\xa1ke v Dr\xc5\xbeavo Slovencev, Hrvatov in Srbov. List je bilo tudi glasilo gori\xc5\xa1kega odseka narodnega sveta, ki je 1. novembra 1918 razglasil, da prevzema oblast v imenu Dr\xc5\xbeave SHS nad Gorico in slovenskim delom gori\xc5\xa1ke pokrajine._NEWLINE_\xc4\x8casopis je za\xc4\x8del ponovno izhajati oktobra 1919 in v novih razmerah zagovarjal ideje kr\xc5\xa1\xc4\x8danskega socializma, ki je idejno izhajalo iz kr\xc5\xa1\xc4\x8danskega socialnega gibanja, katerega je na Slovenskem za\xc4\x8del Janez Evangelist Krek, kasneje pa je bilo pod vplivom Virgila \xc5\xa0\xc4\x8deka, Josipa Bite\xc5\xbenika in Engelberta Besednjaka. Od leta 1922 je list urejal France Bevk, od 1924 pa je bil med drugimi odgovorni urednik med drugimi tudi Leopold Kemperle. Od leta 1923 je list izhajal dvakrat tedensko. Objavljal je predvsem novice, tudi narodnoobrambne, polemi\xc4\x8dne in ideolo\xc5\xa1ke \xc4\x8dlanke ter domoznansko gradivo. Oktobra 1923 je videmski prefekt zahteval, da izhaja deloma tudi v italijan\xc5\xa1\xc4\x8dini; uredbo pa so kmalu odpravili. Ko so fa\xc5\xa1isti\xc4\x8dne oblasti proti urednikom za\xc4\x8dele kazenske postopke in po zaplembah novembra 1928 je list nehal izhajati.'